Morten Messerschmidt (DF), 2023-05-11:
Tak, formand.
Det er ikke noget, vi taler så meget om og måske heller ikke bemærker i hverdagen, men der er ingen tvivl om, at Danmark, som vi står her og taler, er under angreb.
Det er ikke sådan på den samme voldsomme måde, som det jo desværre foregår i Ukraine, men danske virksomheder og danske myndigheder udsættes dagligt for især cyberangreb fra både andre virksomheder, men især også fjendtligt stillede nationer.
Måske skal man i virkeligheden ikke kaste for meget røgslør ud over debatten og tale om nationer i flertal, for det er i særlig grad én nation, som står for hovedparten af de industrispionagesager, som Danmark og vestlige virksomheder udsættes for, og det er Kina.
Kina er et voksende problem i forhold til både Danmarks, men også hele Vestens sikkerhed.
Det er de sammen med lande i Mellemøsten og andre, som kan have en interesse i at destabilisere vores region, eksempelvis ved at hacke sig ind i eller endog købe sig ind på energiinfrastruktur, og det gør, at vi er nødt til at betragte Danmarks sikkerhedssituation som kritisk.
Jeg tror, at vi er nødt til, især i forhold til Kina, men også i forhold til andre nationer, som ikke overholder de almindelige spilleregler inden for WTO og inden for, hvordan nationer almindeligvis omgås, at tage nogle helt andre virkemidler i brug.
Der er det jo et skridt i den rigtige retning, det er et godt initiativ, at man specifikt i forhold til energiøen i Nordsøen laver de her særlige foranstaltninger.
Men jeg tror helt generelt, at vi er nødt til for snart sagt alt, hvad der kan siges at være kritisk infrastruktur – og måske også der have en ny definition af, hvad den kritiske infrastruktur egentlig består af – at se verden med nye briller.
Når jeg taler med danske virksomheder, store som små, der i det daglige oplever, hvordan de bliver udsat for industrispionage, og når jeg ser, hvordan især Kina presser sig frem på verdensscenen med en brutalitet, som vi ikke har oplevet før, skriger det på nye virkemidler, både nationalt og internationalt.
Der er ingen tvivl om, at det lovforslag, vi står med her i dag, er et rigtigt svar nationalt, og det støtter vi selvfølgelig.
Dansk Folkeparti kommer til at bakke op om det her.
Jeg tror, at vi bliver nødt til at se på en vestlig alliance inden for handelspolitikken a la det, vi kender fra NATO, og simpelt hen lave en musketered fra Canada over Staterne til UK, EU, Australien og andre vestligt orienterede og frihandelsorienterede demokratier i verden, forhåbentlig også Sydkorea, Japan og andre lande, som deler handelspolitiske værdier med os, og sikre, at når Kina forbryder sig imod de regler, der gælder, f.eks. med kursmanipulation, industrispionage, brud på WTO's regler osv., over for ét land, svarer vi alle sammen unisont tilbage.
Der vil være tale om en musketered, hvor vi altså fra det nordvestlige Canada til det østlige Australien kan møde den her nye fare, som det kommunistiske diktaturregime i Beijing uomtvisteligt er, med en styrke, som de trods alt vil respektere.
Det nævner jeg blot, fordi jeg vil sige, at vi kan gøre ting nationalt, men at vi grundlæggende har brug for at agere internationalt her.
Og der må jeg så til sorg for de radikale medlemmer, der jo i den henseende spreder sig langt ud over partiet af samme navn, sige, at EU som størrelse er af en alt for lille karakter.
Det, vi har brug for, er en vestlig alliance, hvor vi står skulder ved skulder, som vi gør det i NATO, men med handelspolitiske redskaber, over for dem, der prøver at presse sig frem for tiden og prøver med lovlige, men især ulovlige midler at tvinge sig adgang til vores infrastruktur og til vores knowhow, og det er især Kina.
Så jeg tillader mig med de rosende ord til forslaget her dels at tilkendegive, at vi bakker op om det, dels at sige, at det ikke er nær nok i forhold til de trusler, som vi og Vesten står over for.
Tak, formand.